CELEX: 32022D0746
Language: hr
Date: 2022-05-13 00:00:00
Title: Provedbena odluka Komisije (EU) 2022/746 оd 13. svibnja 2022. o određenim hitnim mjerama povezanima s afričkom svinjskom kugom u Italiji (priopćeno pod brojem dokumenta C(2022)3240) (Vjerodostojan je samo tekst na talijanskom jeziku) (Tekst značajan za EGP)

16.5.2022   
               
               
                  HR
               
               
                  Službeni list Europske unije
               
               
                  L 137/173
               
            
         PROVEDBENA ODLUKA KOMISIJE (EU) 2022/746
         оd 13. svibnja 2022.
         o određenim hitnim mjerama povezanima s afričkom svinjskom kugom u Italiji
         
            
               (priopćeno pod brojem dokumenta C(2022)3240)
            
         
         (Vjerodostojan je samo tekst na talijanskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 259. stavak 2.,
         budući da:
         
                     (1)
                  
                  
                     Afrička svinjska kuga zarazna je virusna bolest koja pogađa držane i divlje svinje te može ozbiljno utjecati na populaciju tih životinja i unosnost uzgoja jer uzrokuje poremećaje u premještanjima pošiljaka tih životinja i proizvoda dobivenih od njih unutar Unije te u izvozu u treće zemlje.
                  
               
                     (2)
                  
                  
                     U slučaju izbijanja afričke svinjske kuge kod divljih svinja postoji ozbiljan rizik od širenja te bolesti na druge divlje svinje i na objekte u kojima se drže svinje.
                  
               
                     (3)
                  
                  
                     Delegiranom uredbom Komisije (EU) 2020/687 (2) dopunjuju se pravila za kontrolu bolesti s popisa koje su navedene u članku 9. stavku 1. točkama (a), (b) i (c) Uredbe (EU) 2016/429 i definirane kao bolesti kategorije A, B i C u Provedbenoj uredbi Komisije (EU) 2018/1882 (3). Konkretno, u člancima od 63. do 66. Delegirane uredbe (EU) 2020/687 propisano je poduzimanje određenih mjera u slučaju službene potvrde izbijanja bolesti kategorije A kod divljih životinja, uključujući afričku svinjsku kugu kod divljih svinja. Tim je odredbama posebno propisano uspostavljanje zaražene zone i zabrana premještanja divljih životinja vrsta s popisa i proizvoda od tih životinja.
                  
               
                     (4)
                  
                  
                     Provedbenom uredbom Komisije (EU) 2021/605 (4) utvrđuju se posebne mjere za kontrolu afričke svinjske kuge. Konkretno, u članku 3. točki (b) te provedbene uredbe propisano je uspostavljanje zaražene zone u slučaju izbijanja te bolesti kod divljih svinja na području države članice, u skladu s člankom 63. Delegirane uredbe (EU) 2020/687. Osim toga, člankom 6. te provedbene uredbe utvrđeno je da to područje treba navesti kao zonu ograničenja II u dijelu II. njezina Priloga I. i da zaraženu zonu uspostavljenu u skladu s člankom 63. Delegirane uredbe (EU) 2020/687 treba odmah prilagoditi kako bi obuhvaćala barem zonu ograničenja II. Posebne mjere za kontrolu afričke svinjske kuge utvrđene u Provedbenoj uredbi (EU) 2021/605 među ostalim uključuju zabrane premještanja pošiljaka svinja držanih u zonama ograničenja II i od njih dobivenih proizvoda izvan tih zona ograničenja.
                  
               
                     (5)
                  
                  
                     Nakon izbijanja afričke svinjske kuge kod divljih svinja u općini Rim u Italiji ta je država članica obavijestila Komisiju o situaciji u pogledu afričke svinjske kuge na svojem državnom području te je u skladu s Delegiranom uredbom (EU) 2020/687 i Provedbenom uredbom (EU) 2021/605 uspostavila zaraženu zonu.
                  
               
                     (6)
                  
                  
                     Provedbena odluka Komisije (EU) 2022/717 (5) donesena je na temelju informacija koje je spomenuta država članica dostavila o tom izbijanju bolesti.
                  
               
                     (7)
                  
                  
                     Od datuma donošenja Provedbene odluke (EU) 2022/717 epidemiološko stanje u Italiji u vezi s afričkom svinjskom kugom u regionalnoj općini Rim nije se izmijenilo i Italija je u skladu s tim provela potrebne mjere kontrole i prikupila dodatne podatke dobivene nadziranjem.
                  
               
                     (8)
                  
                  
                     Kako bi se spriječili nepotrebni poremećaji trgovine u Uniji i izbjeglo da treće zemlje nametnu neopravdane prepreke trgovini, potrebno je u Italiji na razini Unije utvrditi zaraženu zonu za afričku svinjsku kugu, u suradnji s tom državom članicom. U toj zaraženoj zoni uzima se u obzir trenutačna epidemiološka situacija u Italiji.
                  
               
                     (9)
                  
                  
                     Kako bi se spriječilo daljnje širenje afričke svinjske kuge, do uvrštenja područja u Italiji na kojem je zabilježeno nedavno izbijanje kao zone ograničenja II u dio II. Priloga I. Provedbenoj uredbi (EU) 2021/605, posebne mjere za kontrolu afričke svinjske kuge utvrđene u toj uredbi, koje se primjenjuju na premještanja pošiljaka svinja držanih u zonama ograničenja II i od njih dobivenih proizvoda izvan tih zona, trebale bi se primjenjivati i na premještanja tih pošiljaka iz zaražene zone koju je Italija uspostavila nakon tog nedavnog izbijanja, uz mjere utvrđene u člancima od 63. do 66. Delegirane uredbe (EU) 2020/687.
                  
               
                     (10)
                  
                  
                     Stoga bi tu zaraženu zonu trebalo navesti u Prilogu ovoj Odluci i na nju bi se trebale primjenjivati posebne mjere za kontrolu afričke svinjske kuge koje se primjenjuju na zone ograničenja II iz Provedbene uredbe (EU) 2021/605. Međutim, zbog te nove epidemiološke situacije u pogledu afričke svinjske kuge i uzimajući u obzir povećani neposredni rizik od daljnjeg širenja te bolesti, u skladu s tom provedbenom uredbom ne bi trebala biti odobrena premještanja pošiljaka držanih svinja i od njih dobivenih proizvoda iz zaražene zone u druge države članice i treće zemlje. U ovoj bi Odluci trebalo utvrditi i trajanje navedenog zoniranja.
                  
               
                     (11)
                  
                  
                     Stoga bi se radi ublažavanja rizika koji proizlaze iz nedavnog izbijanja afričke svinjske kuge kod divljih svinja u Italiji ovom Odlukom trebalo propisati da do datuma njezina isteka Italija ne bi smjela odobravati premještanja pošiljaka svinja držanih u zaraženoj zoni i proizvoda dobivenih od njih u druge države članice i treće zemlje.
                  
               
                     (12)
                  
                  
                     Stoga bi trebalo odmah uspostaviti zaraženu zonu u Italiji i navesti je u Prilogu ovoj Odluci te utvrditi trajanje tog zoniranja.
                  
               
                     (13)
                  
                  
                     Uz to, Provedbenu odluku (EU) 2022/717 trebalo bi staviti izvan snage i zamijeniti ovom Odlukom.
                  
               
                     (14)
                  
                  
                     Mjere predviđene u ovoj Odluci u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Italija osigurava da nadležno tijelo te države članice odmah uspostavi zaraženu zonu za afričku svinjsku kugu u skladu s člankom 63. Delegirane uredbe (EU) 2020/687 i člankom 3. točkom (b) Provedbene uredbe (EU) 2021/605 i da ona obuhvaća barem područja navedena u Prilogu ovoj Odluci.
         
         
            Članak 2.
            Italija osigurava da se posebne mjere za kontrolu afričke svinjske kuge koje se primjenjuju na zone ograničenja II utvrđene u Provedbenoj uredbi (EU) 2021/605 primjenjuju i na područjima koja su u Prilogu ovoj Odluci navedena kao zaražena zona, uz mjere utvrđene u člancima od 63. do 66. Delegirane uredbe (EU) 2020/687.
         
         
            Članak 3.
            Italija osigurava da se ne odobravaju premještanja pošiljaka svinja držanih na područjima koja su u Prilogu navedena kao zaražena zona i od njih dobivenih proizvoda u druge države članice i treće zemlje.
         
         
            Članak 4.
            Provedbena odluka (EU) 2022/717 stavlja se izvan snage.
         
         
            Članak 5.
            Ova se Odluka primjenjuje do 31. kolovoza 2022.
         
         
            Članak 6.
            Ova je Odluka upućena Talijanskoj Republici.
         
         
            Sastavljeno u Bruxellesu 13. svibnja 2022.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 84, 31.3.2016., str. 1.
         
         
            (2)  Delegirana uredba Komisije (EU) 2020/687 od 17. prosinca 2019. o dopuni Uredbe (EU) 2016/429 Europskog parlamenta i Vijeća u pogledu pravila za sprečavanje i kontrolu određenih bolesti s popisa (SL L 174, 3.6.2020., str. 64.).
         
            (3)  Provedbena uredba Komisije (EU) 2018/1882 оd 3. prosinca 2018. o primjeni određenih pravila za sprečavanje i suzbijanje bolesti na kategorije bolesti s popisa i o utvrđivanju popisa vrsta i skupina vrsta koje predstavljaju znatan rizik za širenje tih bolesti s popisa (SL L 308, 4.12.2018., str. 21.).
         
            (4)  Provedbena uredba Komisije (EU) 2021/605 оd 7. travnja 2021. o utvrđivanju posebnih mjera za kontrolu afričke svinjske kuge (SL L 129, 15.4.2021., str. 1.).
         
            (5)  Provedbena odluka Komisije (EU) 2022/717 od 6. svibnja 2022. o određenim privremenim hitnim mjerama povezanima s afričkom svinjskom kugom u Italiji (SL L 133, 10.5.2022., str. 42.).
      
      
         
            PRILOG
            
                        Područja u Italiji utvrđena kao zaražena zona iz članka 1.
                     
                     
                        Datum do kojeg se primjenjuje
                     
                  
                        Područje u općini Rim sa
                        sljedećim granicama:
                        
                                    •
                                 
                                 
                                    
                                       Jug: Circonvallazione Clodia, Via Cipro, Via di San Tommaso D’Acquino, Via Arturo Labriola, Via Simone Simoni, Via Pietro De Cristofaro, Via Baldo Degli Ubaldi,
                                 
                              
                                    •
                                 
                                 
                                    
                                       Jugozapad: Via di Boccea up to the intersection with Via della Storta,
                                 
                              
                                    •
                                 
                                 
                                    
                                       Zapad - sjeverozapad: Via della Storta, Via Cassia (SS2) up to the intersection with Via Cassia Veientana (SR 2bis),
                                 
                              
                                    •
                                 
                                 
                                    
                                       Sjeveroistok: Via Cassia Veientana (SR 2bis) up to the intersection with A90 Ring highway (Grande Raccordo Anulare), A90 Ring highway up to the intersection with Tiber River,
                                 
                              
                                    •
                                 
                                 
                                    
                                       Istok - jugoistok: rijeka Tiber.
                                 
                              
                     
                        31. kolovoza 2022.